ตลาดเข้มเปิดข้อมูลบจ.
ตลาดหลักทรัพย์คุมเข้มการเปิดเผยข้อมูลบริษัทจดทะเบียน โดยเฉพาะการเปิดเผยข้อมูลผิดนัดชำระหนี้ ขู่ บจ.ขาดคุณสมบัติ 3 ปีเพิกถอน
10 ม.ค. 2554

ตลาดหลักทรัพย์คุมเข้มการเปิดเผยข้อมูลบริษัทจดทะเบียน โดยเฉพาะการเปิดเผยข้อมูลผิดนัดชำระหนี้ ขู่ บจ.ขาดคุณสมบัติ 3 ปีเพิกถอน
นายศักรินทร์ ร่วมรังษี ผู้ช่วยกรรมการผู้จัดการ สายงานกำกับ ตลาดหลักทรัพย์ เปิดเผยว่า แผนการกำกับดูแลบริษัทจดทะเบียน (บจ.) ปี 2554 นี้ ตลาดหลักทรัพย์จะให้ความสำคัญมากขึ้น 2 กรณี คือ กรณีแรก การเปิดเผยข้อมูลเพิ่มเติมเรื่องการผิดนัดชำระหนี้ 5% ของสินทรัพย์ ซึ่งเริ่มใช้กับกรณีของบริษัท แคลิฟอร์เนียว้าว เอ็กซ์พีเรียนซ์ (CAWOW) หรือการปล่อยกู้ให้กับผู้ที่ไม่เกี่ยวข้องกับ บจ.ต้องเปิดเผยข้อมูลทันที อย่างกรณีของ พี พลัส พี (PLUS)  
กรณีที่ 2 การดูแล บจ.ที่อยู่ในกลุ่มฟื้นฟูกิจการ (รีแฮปโก้) ซึ่งปีนี้ตลาดหลักทรัพย์จะบอกแนวทางชัดเจนไปสู่การเพิกถอนหลักทรัพย์ ซึ่งต่อไปนี้ บจ.ใดๆ ที่มีคุณสมบัติไม่ได้ตามเกณฑ์ที่ตลาดกำหนด จะเข้าไปอยู่หมวด NC จากนั้นเริ่มนับ 3 ปี ถ้าแก้ไขไม่ได้ถูกเพิกถอนทันที หรือ บจ.เดิมที่อยู่ในกลุ่ม NPG แล้ว จากนี้ 3 ปีถ้าแก้ไขไม่ได้ก็ถูกเพิกถอนเช่นกันตามเกณฑ์ใหม่ 
“ของใหม่มีผลบังคับใช้ตั้งแต่ต้นปี คือ ตลาดจะให้เวลาแก้ไขปรับปรุงให้มีส่วนผู้ถือหุ้นเป็นบวก โดยจับเข้าให้อยู่ในหมวด NC และให้เวลา 3 ปี ถ้าระหว่างนี้แก้ไขไม่ได้ตามกำหนด จะถูกเพิกถอนทันที หรืออีก 3 ปี จากนี้จะไม่มีกลุ่ม NPG อีก ส่วนเดิมที่อยู่ในหมวด NPG อยู่แล้ว จะเริ่มต้นใหม่ 3 ปีเช่นกัน ถ้าแก้ไขไม่ได้ จะถูกเพิกถอนทันที” 
ผู้ช่วยกรรมการผู้จัดการ กล่าวว่า ปัจจุบันมี บจ.ที่อยู่ในเกณฑ์ NC จำนวน 31 บริษัท ต้องตื่นตัวรีบแก้ไขปัญหา ซึ่งสภาพเศรษฐกิจและการเติบโตของตลาดหุ้น คาดปรับตัวทำให้คุณภาพบริษัทดีขึ้นหรือหาผู้ร่วมทุนได้ 
นอกจากนี้ ตลาดหลักทรัพย์ จะพัฒนาการเปิดเผยข้อมูลของ บจ.ให้วิ่งหานักลงทุนเร็วที่สุด จากวิธีการปัจจุบันที่ใช้อิเล็กทรอนิกส์เข้าช่วย เช่น การส่งอีเมล การส่งแฟกซ์ และมีเจ้าหน้าที่ดูอีกขั้นตอน ขณะที่ต่างประเทศ ไม่มีการส่งแฟกซ์แล้ว แต่ใช้อิเล็กทรอนิกส์ส่งตรงออกไปโดยบริษัทจดทะเบียน
“ที่สิงคโปร์ การส่งข้อมูลของบริษัทจดทะเบียน ถือเป็นความรับผิดชอบของบริษัทต่อผู้ลงทุน ซึ่งการส่งข้อมูลสามารถทำได้ถึงเที่ยงคืน” 
สำหรับแนวทางที่จะใช้กับตลาดหุ้นไทยนั้น นายศักรินทร์ กล่าวว่า เพื่อให้เกิดความคล่องตัวของ บจ.ในการส่งข้อมูล ตลาดกำลังพิจารณาการเพิ่มเวลาการส่งจาก 20.00-22.00 น. ส่วนช่วงเช้าส่งได้ตั้งแต่เวลา 06.00 น. นอกจากนี้ตลาดได้ทำแบบฟอร์มอิเล็กทรอนิกส์ ที่มีความสะดวกและง่ายต่อการเปิดเผยข้อมูลของ บจ. โดยได้เริ่มใช้แล้วในปัจจุบันนี้ ซึ่งเป็นแบบฟอร์มที่ให้ บจ.ระบุลงไป
ผู้ช่วยผู้จัดการตลาดฯ กล่าวอีกว่า การส่งข้อมูลของ บจ.บางครั้งมีข้อมูลค้างจำนวนมาก การเปิดเผยสารสนเทศเสาร์-อาทิตย์ มีความเป็นไปได้ แต่เท่าที่ดูนักลงทุนจะไม่ใช้ความสนใจข่าวช่วงวันหยุด ฉะนั้นคิดว่ายังไม่จำเป็นต้องนำมาใช้